Kommissionens forordning (EF) nr. 1203/2003

af 4. juli 2003

om ændring af forordning (EF) nr. 1227/2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår produktionskapacitet

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), senest ændret ved forordning (EF) nr. 806/2003(2), særlig artikel 10, artikel 15 og artikel 80, litra b), og

ud fra følgende betragtninger:

(1) For at løse et særligt praktisk problem bør fristen i artikel 2, stk. 3, første afsnit, i forordning (EF) nr. 1493/1999 udskydes for at fravige nævnte artikels stk. 2. Anvendelsen af de forskellige bestemmelser om fravigelsen indebærer nemlig et stort og kompliceret administrativt arbejde, bl.a. med hensyn til kontrol og sanktioner. For at sikre en korrekt afvikling af det administrative arbejde bør nævnte frist derfor udskydes til den 31. juli 2004.

(2) For at gøre det muligt for medlemsstaterne at udbetale støtte indtil slutningen af et regnskabsår bør reglerne for bogføring af de udgifter, der er afholdt i perioden fra den 1. juli til den 15. oktober, præciseres.

(3) Det er ligeledes vigtigt at præcisere, at de bøder, der anvendes på finansieringen af medlemsstaternes udgifter i tilfælde af, at medlemsstaterne oplyser et mindre areal end det, der findes i kredittildelingen for et givet regnskabsår, ikke kan anvendes inden for rammerne af mekanismen vedrørende omfordeling af støttebeløbene i årets løb.

(4) Kommissionens forordning (EF) nr. 1227/2000(3), senest ændret ved forordning (EF) nr. 571/2003(4), bør ændres i overensstemmelse hermed.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

I forordning (EF) nr. 1227/2000 foretages følgende ændringer:

1) Artikel 2, stk. 1a, affattes således:

"1a. Fristen den 31. juli 2002 i artikel 2, stk. 3, i forordning (EF) nr. 1493/1999 ændres til den 31. juli 2004."

2) I artikel 17 foretages følgende ændringer:

a) Stk. 1 affattes således:

"1. For hver medlemsstat finansieres de faktiske udgifter, der er afholdt og anmeldt for et regnskabsår, op til de beløb, der er meddelt Kommissionen i henhold til artikel 16, stk. 1, litra a) og b), forudsat at de samlede beløb ikke overstiger den kredittranche, medlemsstaten er blevet tildelt i henhold til artikel 14, stk. 1, i forordning (EF) nr. 1493/1999."

b) I stk. 4 indsættes som fjerde afsnit:"De beløb, der ikke finansieres i henhold til nærværende stykke, er ikke til rådighed med henblik på anvendelsen af stk. 3."

Artikel 2

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. juli 2003.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EUT L 122 af 16.5.2003, s. 1.

(3) EFT L 143 af 16.6.2000, s. 1.

(4) EUT L 82 af 29.3.2003, s. 19.